Rozhodnutie Komisie
z 29. januára 2004,
ktorým sa zavádzajú usmernenia pre monitorovanie a podávanie správ o emisiách skleníkových plynov podľa smernice Európskeho parlamentu a Rady 2003/87/ES
(oznámené pod číslom dokumentu C(2004) 130)
(Text s významom pre EHP)
(2004/156/ES)
KOMISIA EURÓPSKYCH SPOLOČENSTIEV
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2003/87/ES z 13. októbra 2003, ktorou sa zriaďuje systém na obchodovanie s emisnými kvótami skleníkových plynov v spoločenstve a ktorou sa mení a dopĺňa smernica Rady 96/61/ES [1], najmä na jej článok 14 ods. 1,
keďže:
(1) úplné, konzistentné, transparentné a presné monitorovanie a podávanie správ o emisiách skleníkových plynov v súlade s týmito usmerneniami je základom pre fungovanie systému na obchodovanie s emisnými kvótami skleníkových plynov zriadeného smernicou 2003/87/ES;
(2) usmernenia uvedené v tomto rozhodnutí obsahujú podrobné kritéria pre monitorovanie a podávanie správ o emisiách skleníkových plynov vyplývajúcich z činností uvedených v prílohe I smernice 2003/87/ES o skleníkových plynoch určených v súvislosti s týmito činnosťami, na základe zásad monitorovania a podávania správ uvedených v prílohe IV uvedenej smernice;
(3) článok 15 smernice 2003/87/ES vyžaduje, aby členské štáty zabezpečili, aby sa správy predkladané prevádzkovateľmi overovali v súlade s kritériami uvedenými v prílohe V tejto smernice;
(4) opatrenia ustanovené v tomto rozhodnutí sú v súlade so stanoviskom výboru, ktorý bol ustanovený podľa článku 8 rozhodnutia Rady 93/389/EHS [2],
PRIJALA TOTO ROZHODNUTIE:
Článok 1
Usmernenia pre monitorovanie a podávanie správ o emisiách skleníkových plynov z činností uvedených v prílohe I smernice 2003/87/ES, uvedených v článku 14, sú uvedené v prílohách tohto rozhodnutia.
Tieto usmernenia sú založené na zásadách uvedených v prílohe IV uvedenej smernice.
Článok 2
Toto rozhodnutie je adresované členským štátom.
V Bruseli 29. januára 2004